Laomedon
Laomedon er i græsk mytologi konge i Troja, far til Priamos. På Zeus' befaling havde Apollon og Poseidon bygget Trojas mure, men da Laomedon ikke ville betale den aftalte løn, ramte Apollon byen med pest, og Poseidon lod et menneskeædende uhyre hærge. Herakles kom forbi (enten på argonautertoget eller under amazonekrigen), dræbte uhyret og krævede som løn Laomedons udødelige heste. Da Laomedon nægtede ham hestene, blev han dræbt af Herakles.